Valitustaulu näytteillä British Museumissa.
**Valitustaulu Ea-nāṣirille** on muinaisen Urin kaupungin alueelta löydetty artefakti, joka on peräisin noin vuodelta 1750 eaa. Se on akkadilaisella nuolenpääkirjoituksella kirjoitettu savitaulu, jonka Nanni-niminen asiakas on lähettänyt kauppias Ea-nāṣirille. Sitä pidetään vanhimpana tunnettuna kirjallisena valituksena. Se kuuluu British Museumin kokoelmiin. Se nousi vuonna 2015 suosituksi internetilmiöksi etenkin Redditissä ja Tumblrissa.

Kuvaus
------

Taulu on 11,6 senttimetriä korkea, 5 senttimetriä leveä ja 2,6 senttimetriä paksu. Siinä on nuolenpääkirjoitusta etu- ja takapuolella sekä vasemmalla reunalla. Taulussa on jonkin verran vaurioita.

Löytäminen ja käännöksiä
------------------------

Savitaulun löysi ja hankki British Museumin kokoelmiin arekologi Sir Leonard Woolley, joka johti Pennsylvanian yliopiston ja British Museumin yhteistä retkikuntaa muinaisen sumerilaisen Urin alueelle vuosina 1922–1934.

Assyriologi A. Leo Oppenheim käänsi taulusta joitakin rivejä vuonna 1954. Kokonaisen englanninkielisen käännöksen teki vuonna 1960 W. F. Leemans, joka käytti käännöksessään Oppenheimin kääntämiä rivejä ja pyysi lisäksi joidenkin kohtien käännöksiin neuvoa Fritz Rudolf Krausilta. Oppenheim itse julkaisi taulusta täyden käännöksen vuonna 1967 tietämättä Leemansin käännöksestä.

Sisältö
-------

Taulun kirjoituksissa Nanni-niminen asiakas valittaa Ea-nāṣirille, että tämä oli luvannut toimittaa hänelle korkealaatuista kuparia, mutta hän oli sen sijaan saanut ala-arvoisia harkkoja. Nanni valittaa myös Ea-nāṣirin kohdelleen hänen kaupankäynnin hoitanutta avustajaansa huonosti. Nanni oli ilmeisesti lähettänyt avustajansa Ea-nāṣirin luokse ainakin kerran, mutta hänet oli lähetetty takaisin tyhjin käsin.

Ea-nāṣirin asumukseksi uskottujen raunioiden läheltä on löydetty useita muita savitauluja, jotka ovat sisällöltään vastaavia. Eräässä taulussa Arbituram-niminen mies valittaa, ettei ole saanut tilaamaansa kuparia, ja toinen asiakas puolestaan sanoo olevansa kyllästynyt saamaan huonolaatuista kuparia Ea-nāṣirilta.

Internetilmiö
-------------

Valitustaulusta tuli vuonna 2015 internetilmiö, kun sen Redditissä ja Tumblrissa saama huomio johti moniin siitä kirjoitettuihin artikkeleihin kansainvälisissä tiedotusvälineissä. Sen saama suosio johtuu pitkälti taulun sisällön anakronistisesta luonteesta, sillä se muistuttaa nykyajan asiakaspalautteita ja reklamaatioita. Siitä on tullut Tumblrissa suosittu sisäpiirin vitsi, jota yhdistellään populaarikulttuuriviittauksiin ja ajankohtaisiin tapahtumiin.

Lähteet
-------

1. 1 2  Hyken, Shep: Oldest Customer Service Complaint Discovered: A Lesson from Ancient Babylon  23.4.2015. Forbes. Viitattu 15.12.2023. (englanniksi)
2. 1 2  Gardner, Andrew & Rayner, Louise: The Legend of Ea-Nasir: how a Babylonian businessman became an internet meme University College London. Viitattu 15.12.2023. (englanniksi)
3. 1 2  tablet The British Museum. Viitattu 15.12.2023. (englanniksi)
4. ↑  UET 5, 0081 (P414985) Cuneiform Digital Library Initiative. Viitattu 15.12.2023. (englanniksi)
5. ↑  Sir Leonard Woolley The British Museum. Viitattu 15.12.2023. (englanniksi)
6. ↑  Leemans, W. F.: *Foreign trade in the old Babylonian period*, s. 36–40. Leiden: E.J. Brill, 1960. Kirjan verkkoversio (viitattu 15.12.2023). (englanniksi)
7. 1 2  Oppenheim, A. Leo: *Letters From Mesopotamia: Official, Business, and Private Letters on Clay Tablets from Two Millennia*, s. 82–83, 200. Chicago: University of Chicago Press, 1967. Kirjan verkkoversio (PDF) (viitattu 15.12.2023). (englanniksi)
8. ↑  Killgrove, Kristina: Meet The Worst Businessman Of The 18th Century BC  11.5.2018. Forbes. Viitattu 15.12.2023. (englanniksi)
9. ↑  Complaint tablet to Ea-nasir: Explanation, Memes, Meaning, Definition Bedeutung Online. Viitattu 15.12.2023. (englanniksi)